APCS แจงอยู่ระหว่างวางแผนงานในอนาคต ยันไม่รู้สาเหตุหุ้นขึ้นแรง
APCS แจงตลท.หลังหุ้นขึ้นแรงจนติด Trading Alert List ว่า ขณะนี้อยู่ระหว่างวางแผนงานในอนาคต ยันไม่รู้สาเหตุหุ้นขึ้นแรง
24 มิ.ย. 2558

บริษัท เอเซีย พรีซิชั่น จำกัด (มหาชน) หรือ APCS ระบุว่า ตามที่ตลาดหลักทรัพย์ฯ ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของบริษัท
เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
บริษัทชี้แจงว่า บริษัทไม่มีพัฒนาการใดๆ ที่ยังไม่ได้เปิดเผย หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป
อย่างไรก็ดี ขณะนี้บริษัทอยู่ระหว่างการพิจารณาแผนการดำเนินงานในอนาคต โดยที่ปัจจุบันบริษัทยังไม่มีข้อยุติที่ชัดเจนเกี่ยวกับพัฒนาการใดๆ ของบริษัท  ทั้งนี้หากในอนาคตบริษัทได้พิจารณาการดำเนินการต่างๆ และได้ข้อยุติที่ชัดเจนบริษัทจะได้นำเสนอขออนุมัติต่อคณะกรรมการและแจ้งข้อมูลให้ผู้ถือหุ้นและนักลงทุนทราบต่อไป